Dobava in zagon klimatske naprave in 76.a člen ZDDV-1

Pojasnilo DURS, št. 4230-217/2010-2, 24. 5. 2010

Davčni zavezanec sprašuje, ali se v primeru dobave klimatske naprave, ko opravite tudi zagon naprave, ne obračuna DDV. Navaja, da se najprej dobavi klimatska naprava, za katero se izda delni račun po ponudbi, po zagonu naprave, pa se izda še račun za zagon. davčni zavezanec še sprašuje, ali se mehanizem obrnjene davčne obveznosti uporabi tudi v primeru, če zagon opravi drugi izvajalec, pri katerem ste sami naročili zagon naprave.

V zvezi z navedenim odgovarjamo:

Pri dobavi in zagonu klimatske naprave se uporabi mehanizem obrnjene davčne obveznosti iz 76.a člena ZDDV-1.

Sporočamo, da je na spletni strani DURS objavljeno pojasnilo, ki vsebuje odgovore na vaša vprašanja. Dobava klimatske naprave in zagon naprave pomenita eno transakcijo, ne glede na to, da sta izdana za vsako transakcijo ločena računa, saj je z vidika DDV pomembna vsebina pravnega posla, ki je dobava klimatske naprave z zagonom.

Ker je glede na vaše navedbe in pojasnilo Statističnega urada RS zagon klimatske naprave gradbena storitev, se v konkretnem primeru za obe transakciji uporabi mehanizem obrnjene davčne obveznosti iz 76.a člena ZDDV-1. Če zagon naprave izvede podizvajalec, to ne vpliva na uporabo mehanizma obrnjene davčne obveznosti.